Σφίγγει επικίνδυνα ο κλοιός γύρω από τον Παναθηναϊκό...



Όπως αναμενόταν, επιβλήθηκε και τρίτη αφαίρεση βαθμών στο τριφύλλι για την υπόθεση με τον Γιενς Βέμερ, κάτι που σημαίνει πως αν δεν βρεθεί ούτε τώρα λύση, ο σύλλογος θα αποβληθεί από τη Σούπερ Λίγκα και θα υποβιβαστεί στη Football League...



Λόγω του ότι αύριο μεσολαβεί Πρωτομαγιά, οι πράσινοι έχουν προθεσμία ως την επόμενη Δευτέρα (7/5) να πληρώσουν τον Γερμανό μπακ (περίπου 500.000 ευρώ) ή να έρθουν σε διακανονισμό μαζί του, διαφορετικά θα γραφτεί η πιο μαύρη σελίδα στην ιστορία τους...



Κι όλα αυτά την ώρα που επικείται η άφιξη του Ταϊλανδού Παϊρότζ Πιεμπονγκσάντ στην Ελλάδα, ώστε να συζητήσει από κοντά με τον Γιάννη Αλαφούζο για την απόκτηση του πλειοψηφικού πακέτου του Παναθηναϊκού, εξέλιξη που πιθανώς να παίξει το ρόλο της και στο θέμα με τον Βέμερ...



Αναλυτικά η ανακοίνωση



«Ανακοινώνεται ότι σε εκτέλεση της υπ’ αριθμ. 35/03.04.2018 απόφασης του Διαιτητικού Δικαστηρίου Ποδοσφαίρου της Ε.Π.Ο. και σύμφωνα με όσα προβλέπονται στο Άρθρο 24, παρ. 5 του Κανονισμού Ιδιότητας & Μετεγγραφών Ποδοσφαιριστών, αφού παρήλθε άπρακτη η εκ νέου προθεσμία των πέντε (5) εργασίμων ημερών από την ημέρα διεξαγωγής του “επόμενου” αγώνα της Π.Α.Ε. ΠΑΝΑΘΗΝΑΪΚΟΣ («ΠΑΝΙΩΝΙΟΣ – ΠΑΝΑΘΗΝΑΪΚΟΣ», που διεξήχθη την Κυριακή 22 Απριλίου 2018) για την εξόφληση της επιδικασθείσης χρηματικής απαίτησης του αιτούντος ποδοσφαιριστή Jens Alexander Wemmer, από την Π.Α.Ε. ΠΑΝΑΘΗΝΑΪΚΟΣ αφαιρούνται τρεις (3) ακόμα βαθμοί από τον οικείο βαθμολογικό πίνακα.



Σημειώνεται πως, σύμφωνα με τον ως άνω Κανονισμό, αν η Π.Α.Ε. ΠΑΝΑΘΗΝΑΪΚΟΣ προβεί στην εξόφληση του αιτούντος ποδοσφαιριστή εντός του προβλεπόμενου χρονικού διαστήματος (5 εργασίμων ημερών, ήτοι μέχρι και την επόμενη Δευτέρα 7/5/2018), οι εν λόγω τρεις (3) βαθμοί θα επιστραφούν στην ΠΑΕ ΠΑΝΑΘΗΝΑΪΚΟΣ με νεότερη απόφαση της Super League».